  Майя Бывальцева 7 миллион 695 сюрс манет федерал субсидиос басьтозы Удмуртиысь кык муниципал театръёс — Сарапулысь драмая но Глазкарысь «Парафраз». Со сярысь косэм Россиысь кивалтэтлэн нимлыко сайтаз шараямын. «Асьме элькунын кык каръёсын пичи театръёс вань. Сарапулысь драмая театр, кудӥзлы 100 арлэсь трос ни, но тужгес егитэз — «Парафраз» театр. Кыкез ик тунсыко ужало, но кыкез ик секыт уло. Творчествоя ӵектонъёссэс улонэ пыӵатыны коньдон соизлы но, таизлы но ӧжыт усе. <…> Со театръёс понна — бадӟым коньдон», — пусйиз элькунысь театръёсын ужасьёслэн огазеяськонзылэн кивалтӥсез но «Единая Россия» партилэн «Пичи каръёслэн театръёссы» ӵектосэзлэн кураторез Александр Мустаев. Коньдон мыноз ваньбурзэс но тӥрлыксэс выльдыны но выль спектакльёс пуктыны. Нялтас вераса, Глазкарысь «Парафраз» театр «Процесс» спектакленыз «Золотая маска» премия понна вожвылъяське, 14-тӥ оштолэзе сое Москваын возьматоз. Ватсалом, Ижкарысь «Молодой человек» муниципал театр субсидия басьтыны таяз радэ уг быгаты. Федерал программалэн куронъёсызъя, коньдон висъяське со каръёслы гинэ, кытын улӥсез 300 сюрс адямилэсь ӧжытгес.  Тегъёс: Лулчеберет Сарапул Театр Удмуртия Глазкар коньдон  